ሀዋሳ ሙሉ ለሙሉ ወደ ቀደመው ሰላምና መረጋጋቷ መመለሷ ተገለፀ
. በመጪው ጥቅምት የባለኮከብ ሆቴሎች መድረክን ታስተናግዳለች አዲስ አበባ፡- የሀዋሳ ከተማ ሙሉ ለሙሉ ወደቀደመው ሰላምና መረጋጋቷ መመለሷንና በአሁኑ ወቅት ያለምንም ስጋት የሚሰሩባትና የሚንቀሳቀሱባት
ከተማ መሆኗን አዲሱ የከተማዋ ምክትል ከንቲባ አቶ ጥራቱ በየነ ገለፁ። በመጪው ጥቅምት መጀመሪያ ከ700 በላይ ባለድርሻ አካላት
የሚሳተፉበት የባለ ኮከብ ሆቴሎች መድረክን እንደምታስተናግድም ገልፀዋል። ምክትል ከንቲባው አቶ ጥራቱ በየነ በተለይ ከአዲስ ዘመን
ጋር ባደረጉት ቃለ ምልልስ እንዳስታወቁት፤ ከተማዋ ባለፈው ሀምሌ ከሲዳማ ዞን ክልል የመሆን ጥያቄ ጋር በተያያዘ ተፈጥሮ ከነበረው
የሰላምና መረጋጋት እጦት ተላቃለች። በከተማዋ የሚገኘው የኮማንድ ፓስት፣የክልሉ የጸጥታ ሃይልና ህዝብ በጋራ ባከናወኑት ተግባር
በአሁኑ ወቅት የነዋሪው ፣የንግዱ ማህበረሰብ እና የኢንቨስትመንት እንቅስቃሴ ወደ ቀድሞው ሁኔታ ተመልሷል። ‹‹ሀዋሳ አሁን ያለምንም ስጋት የሚሰሩባትና የሚንቀሳቀሱባት ከተማ ሆናለች›› ያሉት ምክትል ከንቲባው፣ ባለሀብቶችና
የንግዱ ማህበረሰብ ወደ ከተማዋ መጥተው እንዲሰሩም ጥሪ አቅርበዋል።ቱሪስቶችም ሆኑ ለተለያዩ ስራዎች ወደ ከተማዋ መምጣት የሚፈልጉ ሁሉ ያለምንም ስጋት ወደ ከተማዋ
መምጣት እንደሚችሉም ጠቁመዋል። በተለይ ኢንቨስት ለማድረግ የሚመጡ አካላትን ከተማ አስተዳደሩ ከመቼውም ጊዜ በተሻለ ለማገልገል
ዝግጁ መሆኑንም አረጋግጠዋል።ከተማዋ ሰላሟና መረጋጋቷ ለመመለሱ
ነዋሪው ምስክር መሆን እንደሚችል የተናገሩት ምክትል ከንቲባ ጥራቱ፣የሆቴሎች እንቅስቃሴ ከመቀዛቀዝ እየወጣ ያለበት ሁኔታም ሌላው
ማሳያ መሆኑን አመልክተዋል።ከነሀሴ 2011 መጨረሻ አንስቶም ሆቴሎች በአብዛኛው ሙሉ መሆናቸውንም ጠቁመዋል።እንደ ምክትል ከንቲባው ገለጻ፤ ከተማዋ ከአንድ ሳምንት በፊት ከሁለት ሺ በላይ የክልላችን እና ከክልል
ወጪ ያሉ አመራሮች ስብሰባን ከአንድ ሳምንት ላላነሰ ጊዜ አስተናግዳለች።መድረኩ የክልሉ አመራሮች፣ በፊዴራል ደረጃ ያሉ ሚኒስትሮች
እና የተለያዩ አካላት የተገኙበት ነበር።ስብሰባውን ያለምንም የጸጥታ ችግር በሁሉም ሆቴሎች ማስተናገድ ተችሏል። የስብሰባው ተካፋዮች
በምሽትም በቀንም ዘና ብለው ስብስባውን በተሳካ ሁኔታ አጠናቀው ወደ የመጡበት ተመልሰዋል። አዲሱንዓመት ፣የመስቀል ደመራንና የመስቀል በዓል ያለምንም የጸጥታ ችግር ከመቼውም
ጊዜ በደመቀ መልኩ መከበራቸውም ሌላው የሰላምና መረጋጋቱ ወደ ቀድሞው ስፍራው መመለስ ማሳያ መሆኑን ጠቅሰዋል። በተፈጠረው ችግር የተጠረጠሩ አካላትን ጉዳይ የህግ አካላት እየተከታተሉት እንደሚገኙም ተናግረዋል።
የጸጥታው ችግር የተፈጠረው ከህብረተሰቡ ፍላጎት ውጪ በጥቂት የተወሰኑ አካላት ነው ያሉት ምክትል ከንቲባው፣‹‹እንደዚህ አይነት
ችግር እንዳይመለስ አርገን እየሠራን ነው›› ሲሉም አስገንዝበዋል። የሰላሙ ባለቤት ህዝቡ መሆኑን ጠቅሰው፣ ‹‹ከተማዋ የበርካታ ብሄር ብሄረሰቦችና ህዝቦች መኖሪያ እንደመሆኗ
በጋራ እና በአንድነት ተቻችሎ በመኖር ላይ ጥርጣሪ የሚፈጥሩ ነገሮችን በሙሉ ህብረተሰቡ እየተወያየ የሚፈታባቸው
መድረኮች የማመቻቸት እና የሰላሙ ባለቤት የማድረግ ሥራ እየሰራን ነው።››ብለዋል። ምክትል ከንቲባው እንዳሉት፡ ከተማዋ በመጪው ጥቅምት መጀመሪያ ባለኮከብ ሆቴሎችና ሌሎች ባለድርሻ
አካላት የሚሳተፉበት መድረክ ለማስተናገድ እየተዘጋጀች ትገኛለች። የባለ ኮከብ ሆቴሎች መድረክ በአዲስ አበባ በሸራተን አዲስ ሆቴል
በዚህ ወር መጀመሪያ አካባቢ የተካሄደ ሲሆን፣አላማውም ኢንቨስትመንትን ማነቃቃት በተለይ የቱሪዝም ኢንዱስትሪውን ማንቀሳቀስ ነው።
ሀዋሳ ከተማ በቀጣይ በምታስተናግደው በዚህ መድረክ በመላ ሀገሪቱ የሚገኙ ከ700 በላይ ባለድርሻ
አካላት የክልል ርእሳነ መስተዳድሮች እንደሚሳተፉበት አመልክተዋል። ‹‹ከተማችን ላይ የሚታየውን የተቀዛቀዘ ድባብ በመቀየር ባለሀብቱና
ቱሪስቱም የሚመጡበትን ምቹ ሁኔታ ለመፍጠር መድረኩን እንደ መልካም አጋጣሚ እንጠቀማለን።››ሲሉም አስገንዝበዋል። ‹‹ዝግጅቱን ከኢትዮጵያ ሆቴል ባለሀብቶች ማህበር ጋር እየሠራን ነው።የማስተባበሩን ኃላፊነት እነሱ ወስደዋል። እኛ እንደ ከተማ ዝግጅቱን ተቀብለን ለማስተናገድ እየሰራን ነው። በመድረኩ በሀገሪቱ በሆቴል ሥራ ላይ የተሰማሩ ባለሀብቶች፣ አስጎብኚዎች እና ሌሎች ባለድርሻ አካላት የሚሳተፉበት ይሆናል።››
ሲሉም አብራርተዋል።አዲስ ዘመን መስከረም 20/2012ኃይሉ
ሣህለድንግል 